Қызылордада Microsoft академиясы ашылады
DATE: 17:44, 18 Қазан 2017 | GMT +5
TITLE: Қызылордада Microsoft академиясы ашылады
URL: https://kaz.inform.kz/news/kyzylordada-microsoft-akademiyasy-ashylady_a3076350/
META: DATE: 17:44, 18 Қазан 2017 | GMT +5
TOTAL WORDS: 153
AUTHOR(S):
TEXT: Бұл туралы ҚР Үкіметінде өткен баспасөз мәслихатында Қызылорда облысының әкімі Қырымбек Көшербаев мәлімдеді. «Сәуір айында Microsoft компаниясымен ынтымақтастық туралы меморандум бекіттік және шілде айынан бастап, онлайн-оқыту арқылы заманауи инженерлік-компьютерлік технологияларды қолданатын біліктілігі жоғары мамандарды дайындауды бастадық. Бірлескен ғылыми-зерттеу және тәжірибелік-эксперименттік жұмыстарды жүргізу үшін Қорқыт Ата атындағы Қызылорда мемлекеттік университеті базасында "Майкрософт академиясын" құру туралы уағдаластық", - деді өңір басшысы. Әкімнің айтуынша, қазіргі уақытта облыста Machinе-Learning технологиясы арқылы күріш алқабының шығымын болжап, су тасқыны жағдайларын модельдеу бағыттары қолға алынды. Machinе-Learning - әлемде кеңінен қолданылатын Microsoft компаниясының өнімі. "Одан бөлек, ЭКСПО аумағын қолдана отырып, Мәскеу болат және қорытпалар институтымен Қызылордада машина құрастыру, 3-D принтерінің көмегімен түйіндер мен детальдар өндіруге бағытталған мәскеулік ғылыми-зерттеу инжиниринг орталығының баламасын құру жөнінде келіссөздер жүргіздік», - деп толықтырды Қ. Көшербаев. Айта кетейік, бүгін Қазақстан Республикасы Үкіметінде Елбасы Жолдауынан туындаған міндеттердің Қызылорда өңірінде орындалу барысына арналған баспасөз мәслихаты өтті. Басқосуда облыс әкімі Қырымбек Көшербаев аймақтың әлеуметтік-экономикалық дамуы мен алдағы жоспарлары туралы баяндады
